Ekkert erlent tungumál hefur verið jafn fyrirferðarmikið í sögu landsins og enska er nú, að sögn málvísindamanna. Samkvæmt nýbirtri rannsókn hefur þetta þó haft lítil áhrif á íslenskufærni barna, en aftur á móti aukið enskukunnáttu þeirra.
Enska er eitt útbreiddasta mál heims og ríkjandi tungumál á stafrænum miðlum. Á síðasta ári lauk stærstu rannsókn sinnar tegundar á því hvaða áhrif sambýlið við ensku hefur haft á íslenskufærni barna og ungmenna. Rannsókninni stýrðu Sigríður Sigurjónsdóttir og Eiríkur Rögnvaldsson, prófessorar í íslenskri málfræði. Niðurstöður hvað varðar börn á aldrinum 3-12 ára eru birtar í janúarhefti Ritsins. Þar kemur fram að 14% af málumhverfi barna á Íslandi er enskt, og þá aðallega í gegnum stafræna miðla og efnisveitur. Hlutfallið fer vaxandi eftir því sem börnin eru eldri og nær allt upp í helming hjá sumum þeirra.
Hinsvegar benda niðurstöðurnar ekki til mikilla áhrifa þessa á íslenskufærni barnanna, enn sem komið er. Iris Edda Nowenstein er ein rannsakenda.
Brynja: Þetta er nú örugglega hughreystandi fyrir marga foreldra sem hafa áhyggjur af einmitt þessu?
Iris: Já, áhyggjur af að þau séu að valda falli íslenskunnar með því að leyfa barninu sínu að horfa á Peppu Pig á Youtube. Já. Ég held að það verði ekki úrslitaþáttur þegar kemur að framtíð íslenskunnar. Almennt í gögnunum okkar, þá virðist þessi enska skila sér í enskufærni.
Í greininni draga rannsakendur í efa að það sé fýsilegt að stilla ensku upp sem ógn við framtíð íslenskunnar  þó að sambýlið við ensku hafi í för með sér breytta málfærni þurfi það ekki að koma í veg fyrir það meginmarkmið að efla og varðveita íslenska tungu.
Í rannsókninni komu þó fram varúðarmerki sem þarf að taka alvarlega og bregðast við, segir Sigríður Sigurjónsdóttir, svo sem litlar vísbendingar um styttri setningar, minni orðaforða og minnkandi notkun á viðtengingarhætti.
Það hefur auðvitað aldrei verið meiri enska í málumhverfinu í sögu Íslands en núna, eða erlend áhrif í málumhverfinu. Ef enskt málumhverfi verður mjög ríkjandi á mörgum notkunarsviðum, í mörgum umdæmum þar sem íslenskan var áður notuð, þá munu viðhorf, sérstaklega unga fólksins, til íslenskunnar, breytast. Og það getur haft hættuleg áhrif á framtíð íslenskunnar og lífvænleika hennar, og þá fer málkunnáttan að breytast.
